title: كيطمة (كورة)
text: تيشورت: كايكون مصاوب من خيط صطيناعي ماكايحبسش لعرݣ، ماشي بحال لخيط الطبيعي. بزاف ديال لفراقي كاتحط اللوݣويات ديال لمستشهيرين فلقدّام ديال التيشورت، واللي كايجيب الرباح للفراقي، وبعض لفراقي كايخلّيوهوم يديرو اللوݣو فالضّهر. بعض لعصبات ولبوطولات كايضبطو شحال خاص يكون لقد ديال اللوݣو فالتيشورت. لمنافسات بحال لپريمر ليݣ والليݣا وبوطولا 1 كايفرضو اللوݣو ديالهوم على لكمام ديال التيشورت. النمرة ديال لكوايري كاتكون فالضهر ديال التيشورت، وبعض لفراقي لعالميين ولمونتخبات كايحطّو النماري فلقدّام، ولفراقي لمحتارفين كايطبعو لكنية فوق من النمرة.